ការសម្ភាសរបស់ ដោក ណាត

ក៖ អ្នកសម្ភាស កុយ សុភី ខ៖ អ្នកត្រូវបានគេសម្ភាស ដោក ណាត

ការសង្ខេបប្រវត្តិរបស់ ដោក ណាត

*លោកយាយដោក ណាតមានអាយុ៨១ឆ្នាំ នៅក្នុងភូមិពាមក្នុង ឃុំព្រែកក្របៅ ស្រុកកងមាស ខេត្តកំពង់ចាម។ ការសម្ភាសនៅក្នុងឆ្នាំ២០១៨! លោកយាយមានបងប្អូនបង្កើត៤នាក់ លោកយាយបានឪពុកម្តាយជាកសិករ រស់នៅជាមួយគ្នារហូតបានបែកបាក់នៅក្នុងសម័យប៉ុលពត ។ លោកយាយបានរៀបការតាមប្រពៃណីច្បាប់ដោយសារចាស់ទុំរៀបចំទុកដាក់អោយ មានកូនសរុបចំនួន១១នាក់ និងចៅ១១ ស្រី៤នាក់។ នៅក្នុងសម័យប៉ុលពតនោះ គេបានប្រើលោកយាយអោយភ្ជួរដីធ្វើស្រែដូចប្រុសដែលជាហេតុលោកយាយឈឺរាងកាយខ្លាំងព្រោះលើកនង្គល ជាមួយនិងក្រុមនារីប្រហែលជា៥នាក់ បន្ទាប់មកបានធ្វើជាចុងភៅ តែហូបរបបដែលគេចែកអោយអត់គ្រាន់នោះទេ រស់នៅទាំងអស់កំលាំងធ្វើការងារ តែទ្រាំៗរស់រហូតមក ជាសំណាង។ លោកយាយបន្ទាប់ពីសម័យប៉ុលពតបានរកស៊ីទិញពោតលក់ ក្រោយមកធ្វើប្រហិត ជ្រក់ ដើរលក់ ដើម្បីចិញ្ចឹមជីវិតនិងគ្រួសារ តែមកដល់សព្វថ្ងៃនេះ លោកយាយថា ប្រហែលជាជិត៣ឆ្នាំហើយដែលលោកយាយមិនបានដើរលក់ទៀត ធ្វើដើរមិនរួច ដោយសារជំងឺ ចឹងធ្វើមិនកើត ក៏នៅផ្ទះ ធ្វើការងារផ្ទះ និងមើលចៅៗ។*

ក៖ ចាស! ខ្ញុំជំរាបរលឹកយាយសព្វថ្ងៃយាយសុខសប្បាយជានានោះទេយាយ?

ខ៖ សុខសប្បាយតើ!

ក៖ ចឹងយាយឈឺហេសយាយ?

ខ៖ ចាស!

ក៖ ខ្ញុំឈ្មោះកុយសុភី! បានមកធ្វើការសម្ភាសនៅក្នុងឆ្នាំចរ សំរិកស័កពុទ្ធសារាជ ២៥៦២! ខែកត្តិក ១១កើត ត្រូវនឹងថ្ងៃអាទិត្យទី១៨ ខែវិច្ឆិការ ឆ្នាំ២០១៨។នាមត្រកូលនិងនាមខ្លួនរបស់យាយណាតើមានឈ្មោះអ្វីដែរយាយ?

ខ៖ ឈ្មោះ ដោក ណាត!

ក៖ ចាស! តើឈ្មោះហ្នឹងអ្នកណាជាអ្នកដាក់ឈ្មោះហ្នឹងអោយយាយដែរយាយ?

ខ៖ ម៉ែតែម្តង!

ក៖ តើឈ្មោះ ដោកណាតនុងតើមានអត្តន័យយ៉ាងម៉េចដែរយាយ?

ខ៖ អត់ដឹងថាត្រូវមានអត្តន័យយ៉ាងម៉េចទេ។

ក៖ ចឹងអត់បានដឹងនោះទេយាយហេស?

ខ៖ អត់ដឹងទេ!!

ក៖ ចាស! អឺ យាយមានឈ្មោះហៅក្រៅមួយទៀតដេស តាំងពីតូចអីមក តើមានឈ្មោះតែមួយហ្នឹង ហេសយាយ?

ខ៖ អត់ទេមានឈ្មោះតែ១!

ក៖ ចាស!ចឹងយាយមានសញ្ជាតិជាអ្វីយាយ សញ្ជាតិខ្មែរ?

ខ៖ សញ្ជាតិខ្មែរយើងហ្នឹង!

ក៖ ចាស! ខ្មែរ! ចឹងយាយបានកើតនៅថ្ងៃខែឆ្នាំណាដែរយាយ?

ខ៖ ហឹម ភ្លេចឆ្នាំហើយ!

ក៖ ចុះឆ្នាំខ្មែរយើងយាយកើតនៅឆ្នាំអ្វីដែរយាយ?

ខ៖ កើតនៅឆ្នាំថោះ!

ក៖ ចុះឥឡូវនេះយាយមានអាយុប៉ុន្នានហើយ?

ខ៖ ៨១!

ក៖ ចឹង៨១ហើយ! តើទីកន្លែងកំណើតរបស់យាយកើតនៅក្នុងភូមិ?

ខ៖ ភូមិពាមក្នុង!

ក៖ ចាស! ភូមិពាមក្នុង ឃុំ?

ខ៖ ឃុំព្រែក្របៅ

ក៖ ស្រុក?

ខ៖ ស្រុកកងមាស!

ក៖​ចុះខេត្តយាយ?

ខ៖ ខេត្តកំពង់ចាម!

ក៖ ចាស! នាមត្រកូលនិងនាមខ្លួនរបស់ឪពុកយាយណា! តើឪពុកយាយគាត់មានឈ្មោះអ្វី?

ខ៖ ឈ្មោះតា ធុង!

ក៖ ឈ្មោះ ដើម?

ខ៖ ដោក ធុង!

ក៖ ចាស! គាត់សព្វថ្ងៃហ្នឹងគាត់នៅរស់ហ៎?

ខ៖ គាត់ស្លាប់យូរហើយ!

ក៖ តើគាត់ស្លាប់នៅអាយុប៉ុន្នានដែរយាយ?

ខ៖ គាត់ស្លាប់នៅអាយុ៨០ដែរ!

ក៖ ចឹងតើគាត់ស្លាប់ដោយសារតែមូលហេតុអ្វីដែរយាយ?

ខ៖ ឈឺ!

ក៖ ជំងឺហេស?

ខ៖ អឹម!

ក៖ ចាស!

ខ៖ ដូចថាជំងឺបង្ការដូចតែអញចឹងណា!

ក៖ ចាស! ហើយចឹងទៅតើគាត់កាន់សាសនាអ្វី?

ខ៖ សាសនាព្រះពុទ្ធ!

ក៖ ហើយចឹងតើគាត់មានមុខរបរធ្វើអ្វី?

ខ៖ ធ្វើចំការ!

ក៖ ហើយចឹងទៅតើទីកន្លែងកំណើតរបស់គាត់កើតនៅក្នុងភូមិ?

ខ៖ នៅក្នុងភូមិពាមក្នុងដែរ!

ក៖ ចាសនៅក្នុងភូមិពាមក្នុងដែរ! ចឹងតើនាមត្រកូលនិងនាមខ្លួនរបស់ឪពុកគាត់មានឈ្មោះអ្វីខ្លះ? ដូចជាបងគេទី១មានឈ្មោះអ្វីដែរ?

ខ៖ បងទី១ តា យាន!

ក៖ ចុះទី២?

ខ៖ ទី២ តា ថុនហ្នឹង!

ក៖ហើយមានទៀតដេស?

ខ៖ អូ!... ភ្លេចដាក់តា យ័នទៀត!

ក៖ ចឹងតាយ័ន! ចាស! រួចទីពីណាទៀត?

ខ៖ តាយ័នហើយ តាយាន តាថុន យាយ ថុយ យាយហ៊ុយ។

ក៖ ចាសចឹងបងប្អូនរបស់គាត់នេស?

ខ៖ អឹម៥នាក់!

ក៖ ចឹងនាមត្រកូលនិងនាមខ្លួនរបស់ម្តាយយាយវិញ តើមានឈ្មោះអ្វី?

ខ៖​ម្តាយខ្ញុំមានឈ្មោះថា យាយ ហេង!

ក៖ ចាស! ឈ្មោះយាយហេង តើថ្ងៃខែឆ្នាំកំណើតរបស់គាត់ អត់ចាំនោះទេហេសយាយ?

ខ៖ អត់ចាំនោះទេ!

ក៖ ចឹងទៅទីកន្លែងកំណើតរបស់គាត់កើតនៅ?

ខ៖ កើតនៅពាមក្នុងនុងដែរ!

ក៖ ចឹងនៅភូមិពាមក្នុងនេះដែរ?

ខ៖ អឹម

ក៖ តើបងប្អូនគាត់មានចំនួនប៉ុន្នាននាក់ដែរ ដូចជាបងគេទី១ ?

ខ៖ តា តោ! យាយ ហោ! យាយ ហេង!

ក៖ ចឹងតែ៣នាក់នោះទេ?

ខ៖ យាយអីទៀតនោះទេ! ភ្លេច!

ក៖ ចឹងមកបងប្អូនរបស់យាយបង្កើតតើមានឈ្មោះអ្វីខ្លះ? ដូចជាទី១យាយ?

ខ៖ ថុន ណាត! ទី២ ថុន គង់ ភេទប្រុស ទី៣ ថុន នីន ភេទស្រី ទី៤ ថុន ថានី ភេទប្រុស។

ក៖ ចឹងអស់ហើយហេសយាយមានតែ៤នាក់ហ្នឹងទេ?

ខ៖ អស់ហើយ!

ក៖ ចាស! យាយបានរៀបអាពាហ៏ពិពាហ៏នៅក្នុងឆ្នាំណា?

ខ៖ ភេ្លចអស់ហើយ!

ក៖ ចឹងនៅក្នុងសង្គមអ្វីគេ?

ខ៖ សម្តេចតា!

ក៖ ចឹងនៅសង្គមសម្តេចឪហ៎?

ខ៖ ហឹម!

ក៖ ចាស!​ចឹងយាយកាលរៀបអាពាហ៏ពិពាហ៏នុងគឺសំបូរសប្បាយហើយ ទៅតាមប្រពៃណីហ៎?

ខ៖ ទៅតាមប្រពៃណី! ស៊ីស្ពក!កន្ទេល!

ក៖​ចឹងគេហៅស៊ី ស្ពកចឹងហេសយាយ?

ខ៖ អឹស! ស៊ីនៅនឹងដីនុងក្រោល កន្ទេលនៅនឹងដីនុងហើយ។

ក៖ ចឹងសម្លច្រើនមុខដូចនៅពេលឥឡូវនេះនោះទេយាយ?

ខ៖ អឺ!ម្ហូប៥០ ស្ពកដែរ!!

ក៖ អូ! …

ខ៖ហឹម…

ក៖ រួចចឹងតើម្ហូបគេមានដូចជាម្ហូបអ្វីខ្លះដែរយាយចូលរៀបរាប់មើល?

ខ៖មុខសម្ហគឺយើងសម្លខ្មែរយើងហ្នឹងណា!

ក៖ តើមានសម្លអ្វីដែរយាយ?

ខ៖ សម្លមានដូចជាសម្លគីរីចឹងទៅ! ស្លអីខ្លះនោះទេមិនចាំនោះទេ។

ក៖ ចាស!

ខ៖ អឹម!

ក៖ ចឹងបន្ទាប់មកនាមត្រកូលនិងនាមឈ្មោះ ស្វាមីយាយ តើគាត់ឈ្មោះអ្វី?

ខ៖ តា​ ជិន ឈ្មោះពេញ អ៊ុច ជិន!

ក៖ ចាស! គាត់មានឆ្នាំកំណើតកើតនៅថ្ងៃ?

ខ៖ មិនចាំនោះទេ!

ក៖ ចឹងចុះឆ្នាំខ្មែរ ឆ្នាំអ្វី?

ខ៖ ឆ្នាំជូត!

ក៖ ជូត?

ខ៖ អឹម!

ក៖ ចឹងសព្វថ្ងៃនេះគាត់នៅរស់ដេសយាយ?

ខ៖ ងាប់ហើយ! ងាប់ដោយសារតែអាពតជាអ្នកសម្លាប់។

ក៖ តើគាត់ស្លាប់នៅអាយុប៉ុន្នានយាយ?

ខ៖ អឺ! គាត់អាពតយកទៅសម្លាប់ហ្នឹង នៅអាយុ៦០ជាង។

ក៖ ចាស!

ខ៖ ហឹម

ក៖ ចឹងតើមានមូលហេតុអ្វីបានជាអាពតយកគាត់ទៅសម្លាប់ចោល?

ខ៖ មូលហេតុមកពីយើងធ្វើការនុងណា!

ក៖ អូ…ចាស!

ខ៖ ស័ក៥ប៉ូលីស!

ក៖អូ!...

ខ៖ នៅទន្លេបិតនុងហេស គេយកទៅនុង!

ក៖ ចឹងគាត់នៅទន្លេបិតហេស?

ខ៖ អឺ! …

ក៖ ចឹងតាគាត់បានរៀនដល់ត្រឹមថ្នាក់ទីប៉ុន្នាន?

ខ៖ តាចឹងហ្នឹង?

ក៖ ចាស! អត់ដឹងនោះទេយាយ?

ខ៖ អត់ដឹងនោះទេ​គាត់សង្គមចាស់មែស!

ក៖ ក៏ប៉ុន្តែមានបានដឹងថាគាត់ចេះភាសាបរទេសដេស? ដូចជាភាសាបារាំង អង់គ្លេសអីគាត់ចេះដេសយាយ?

គ៖ បារាំងគាត់ចេះតែថាអង់គ្លេសអីគាត់អត់មានចេះនោះទេ!!

ក៖ ចឹងគាត់ចេះភាសាបារាំងហេសយាយ?

ខ៖ ចាស!

ក៖ ចឹងចាស!

គ៖ កាលជំនាន់នុងគឺជាជំនាន់បារាំងមិនមែនជាអង់គ្លេសនោះទេ។

ក៖ ចឹងនៅពេលនុងតើគាត់មានមុខរបរធ្វើអ្វី?

ខ គាត់អត់មានធ្វើអ្វីគាត់ធ្វើជាពូលីសនុងតែម្តង!!

ក៖ ចឹងប៉ូលីសនៅស័កប៉ុន្នានដែរយាយ?

ខ៖ ស័ក៥!

ក៖ ចឹងស័ក៥ ហើយចឹងអត្តចរិករបស់គាត់យ៉ាងម៉េចដែរ?

ខ៖ អត្តចរិករបស់គាត់អ្នកត្រឹមត្រូវ គាត់អត់មានចេះស៊ីផឹកឯណា!

ក៖​អូ!...ចឹងគាត់អត់មានចេះសូកប៉ាកអីនោះទេ?

ខ៖ កាលនៅក្នុងជំនាន់នុងគ្មាននោះទេ ការសូកប៉ាន។

ក៖ ចឹង ទីកន្លែងកំណើតរបស់គាត់កើតនៅក្នុងភូមិ?

ខ៖ ចាស! គាត់ស៊ីតែប្រាក់ខែ គាត់អត់មានបានស៊ីសូកប៉ាននោះទេ!

ក៖ ចាសតែទីកន្លែងកំណើតរបស់គាត់កើតនៅក្នុងភូមិ?

ខ៖ ភូមិ! ស្រុកអីនោះទេ!

គ៖ ត្រពាំងក្រោល!

ក៖ ចឹងនៅត្រពាំងក្រោល?

ខ៖ អឹម …ត្រើង ត្រពាំងក្រោល

ក៖ ចឹងភូមិត្រើង ?

ខ៖អឹម! …ស្រុកត្រពាំងក្រោល!

ក៖ ឃុំសិន?

ខ៖ ឃុំត្រពាំងក្រោល!

គ៖ នៅនុងគេហៅឃុំខ្វាយ!!

ក៖ នៅឃុំខ្វាយ ស្រុកត្រពាំងក្រោលចឹងហេសយាយ?

ខ៖ អឹម …ហ្នឹងហើយ!

គ៖ នៅខេត្តកំពង់ចាមដែរនុងណា នៅជិតខាងត្រើងនេះ។

ក៖ ចាស! ចុះបងប្អូនបង្កើតរបស់គាត់ តើមានចំនួនប៉ុន្នាននាក់? បងប្អូនបង្កើតរបស់តាជិនហ្នឹង?

ខ៖ ឈ្មោះតា ផិនហ្នឹង!

ក៖ ហើយចុះមានអ្នកណាបន្ទាប់ទៀត?

ខ៖ បន្ទាប់មកតាជិន

គ៖ បងប្អូនរបស់គាត់មានដល់ទៅ៧នាក់ឯណោះ!គ្មានដឹងនោះទេ!

ក៖ ចឹងបងប្អូនខាងស្វាមីយាយមានចំនួន៧នាក់ហេសយាយ?

ខ៖ អឹម!

ក៖ ចឹងដូចជាទី១?

ខ៖ យាយ ញឹម!

ក៖ ទី២?

ខ៖ ទី២ តា ផិន!

ក៖ ចាសទី៣?

ខ៖ ទី៣ តាជិន!

ក៖ ទី៤?

ខ៖ ទី៤ តាណាង!

ក៖ ចាសទី៥?

ខ៖ យាយញ៉ាន!

ក៖ ចុះទី៦?

ខ៖ យាយណន !

ក៖ ទី៧?

ខ៖ ទី៧តា ផេន

ក៖ យាយសព្វថ្ងៃមានកូនឈ្មោះអ្វីខ្លះ ដូចជាកូនបងទី១ឈ្មោះ?

ខ៖ អ៊ុច គីម យ៉ីម!

ក៖ ចាសទី២?

ខ៖ អ៊ុច គីម យ៉ុន ភេទប្រុស!

ក៖ចឹងយ៉ីមមិញ?

ខ៖ ប្រុសដែរ!

ក៖ ចុះទី៣?

ខ៖ ទី៣ អ៊ុច គីមផាន ស្រី!

ក៖ ចាសចុះទី៤?

ខ៖ អ៊ុចគីម អន ប្រុស!

ក៖ ទី៥?

ខ៖ អ៊ុចសំអាន ប្រុសដែរ!

ក៖ ទី៦?

ខ៖ ទី៦ អ៊ុចគីមណា ស្រី

ក៖ ចាសទី៧?

ខ៖ អ៊ុចចន្ថាក៏ស្រីដែរ!

ក៖ ចុះទី៨?

ខ៖ ទី៨អ៊ុច ចាន់ធី!អឹម ប្រុស!

ក៖ ទី៩?

ខ៖ អ៊ុចចាន់ដារ៉ា!អឹម ស្រី!!

ក៖ ទី១០?

ខ៖ អ៊ុចចាន់ណារ៉េត ប្រុស!!

ក៖ ចាសទី១១?

ខ៖ អ៊ុចសំអល់ ប្រុសដែរ។

ក៖ចាសៗ! តើយាយសព្វថ្ងៃមានចៅចំនួនប៉ុន្នាន?

ខ៖ ១១!

ក៖ ចាសស្រីប៉ុន្នានដែរយាយ?

ខ៖ ស្រី៤!

ក៖ ចាសស្រី៤នាក់! ហើយចឹងសព្វថ្ងៃតើយាយមានចៅទួតដេស?

ខ៖ ចៅទួតអត់ទាន់មានផង!

ក៖ ចាស! ហើយចឹងតើយាយកើតឡើងនៅក្នុងសង្គមណាខ្លះយាយ? យាយរាប់ទៅមើល ដូចជានៅក្នុងសង្គមអ្វីដូចជាទី១?សង្គមសម្តេចឪ!

ខ៖ ហើយចឹងសង្គមសម្តេចឪមក!

ក៖ កាលជំនាន់បារាំងអីទាន់ដែសយាយ?

ខ៖ ទាន់តើ!

ក៖ ចុះគាត់គេហៅជំនាន់ជប៉ុននោះទេ?

ខ៖ ជប៉ុននិងបារាំងតែជាមួយនឹងគ្នាតើ!

ក៖អូជាមួយនឹងគ្នាហ៎!

ខ៖ អឺ!...

ក៖ ចឹងលន់ណល់ក៏យាយទាន់ដេសយាយ?

ខ៖ ហ្នឹងហើយ!

ក៖ ចឹងជំនាន់សម្តេចឪគេហៅជំនាន់សង្គមរាស្ត្រនិយម តើនៅក្នុងនុងប្រទេសសំបូរសប្បាយដេសយាយ?

ខ៖ សំបូរសប្បាយ!!

ក៖ ដល់ពេលមកជំនាន់បារាំងយ៉ាងម៉េចដែរយាយ?

ខ៖ មកជំនាន់បារាំងលំបាកបន្តិច!

ក៖ តើលំបាកនុងយ៉ាងម៉េច ខ្លះ ហើយពួកបារាំងនុងចូលមក?

ខ៖ វាចូលមកលុកលុយ!!

ក៖ ចឹងវាចូលមកដាក់អាណានិគមហេសយាយ?

ខ៖ អឺ! …

ក៖ ហើយអោយបំបាត់សិទ្ធិខ្មែរយើងមិនអោយធ្វើអីចឹងយាយ?

ខ៖ ហ្នឹងហើយ!

ក៖ ចឹងដូចជា បំបាត់សិទ្ធិមិនអោយធ្វើអ្វីខ្លះយាយរកនឹកមើលយាយ?

ខ៖ ដូចថាវាមិនអោយរកស៊ីអី ធ្វើចំការអី។

ក៖ ចឹងចាស!​ចុះខ្ញុំលឺថាអត់មានអោយធ្វើអីល្បីយ៉ាងម៉េចនោះ?

ខ៖ គេអត់មានអោយល្វៃ អត់អោយត្បាញ់អី

ក៖ ចាស!

ខ៖ ណ៎យកទៅលាក់នៅគុម្ពឬស្សីឯណោះ។

ក៖ ចាស!

ខ៖​មា្នក់ៗអោយតែលឺថាបារាំងមកនុង គ្នាយកអាដែងនេក!! កីអីយកទៅរុកលាកនៅគុម្ពឬស្សីនុង។

ក៖ ចឹងយាយទាន់មកនៅក្នុងរបបលន់ណល់ ចឹងយាយ!!

ខ៖ ហឹម…

ក៖ ចឹងគេបានធ្វើយ៉ាងម៉េចដែរ?

ខ៖ របបលន់ណល់នោះគឺរដ្ឋប្រហាល! ទំលាក់គ្រាប់បែកទំលាក់អស់ភូមិឃើញទេ។

ក៖ ហ្នឹងហើយមានផ្ទះធំៗអីវាលំលាក់ហើយ!

ខ៖ អឺ!...

ក៖ ចឹងហ្នឹងយ៉ាងម៉េច បានជាវាមិនអោយធ្វើផ្ទះធំៗកាលនុង?

ខ៖ វាថាអាពតចូល!

ក៖ ចឹងហ៎យាយ?

ខ៖ អឹម…

ក៖ ចាស! ចុះជំនាន់គេហៅថាឥសិរៈយ៉ាងម៉េចនោះយាយ?

ខ៖ អឺស!

ក៖ តើកាលនុងជំនាន់ឥសិរៈនុងយ៉ាងម៉េចដែរយាយ?

ខ៖ កាលជំនាន់ឥសិរៈនុងគឺគេទំលាក់គ្រាប់បែកនុងហើយ។

ក៖ ឥសិរៈនុងយ៉ាងម៉េចដែរយាយបានគេហៅឥសិរៈនុង?

ខ៖ ហេស! មិនដឹងយ៉ាងម៉េចនោះទេ!

ក៖ ចឹងអត់មានចាំនោះទេហេសយាយ?

ខ៖ ភ្លេចអស់ហើយចៅ!

ក៖ ចាស! ចូលមករបបប្រល័យពូជសាសន៏ទៀតយាយ?

ខ៖​របបប្រល័យពូជសាសន៏ គឺប៉ុលពតនុងហើយ

ក៖ ចឹងនៅក្នុងរបបនុងគេមានអោយយាយបានជួបជុំគ្រួសារដេសយាយ?

ខ៖ អត់មានជួបនោះទេ!!

ក៖ ចឹងដូចថាអឺ!អត់មានជួបជុំនុងតើគេអោយយាយទៅឯណាមុខពួ្រញរបស់យាយណា តើអោយតាទៅខាងណាហើយកូនទៅខាងណា?

ខ៖ តាផ្លាស់ទៅភ្នំពេញ ហើយមានកូនខ្លះទៅតាមឪពុកនៅភ្នំពេញ! ហើយចុះកូននោះវាទៅរៀននោះ!

ក៖ ចាសៗ!

ខ៖ ហើយនៅអញនេះខ្លះ! ហើយអញនេះធ្វើចំការ ធ្វើស្រែ! កាប់ព្រៃ!

ក៖ ហឹម!

ខ៖ កាលនៅជំនាន់នុងគឺជាជំនាន់ប៉ុលពត លន់ណល់ ទំលាក់គ្រាប់បែក!!

ក៖ ហឹម! ធ្វើចំការហ្នឹង ដីនុងជាដីកេរដំណេលរបស់យាយឬក៏ទិញ?

ខ៖ ដីធ្វើចំការជារួម នៅនេះគេនុងណា!

ក៖ ចឹងយាយគេអោយទៅដាំបន្លែអីគេចឹងហេ?

ខ៖ អឺ! គេអោយទៅភ្ជួរដីឡើងខូចខ្លួនមកទាល់តែពេលឥឡូវសព្វថ្ងៃហ្នឹង។

ក៖ ចឹងយាយភ្ជួរដីដែរ?

ខ៖អើ!

ក៖ ចឹងយាយស្រីគេអោយទៅភ្ជួរដីដែរ?

ខ៖ ភ្ជួរ លើកនង្គលឡើងចង់ខូចខ្លួនមួយចំហៀង!

ក៖ ហឹម! ហើយទៅភ្ជួរនៅក្នុង១ថ្ងៃតើគេបានអោយយាយបានប៉ុន្នានចំការទៅ?

ខ៖ ចាំមើលណា ដាំពោតនៅច្រកែងទួយហើយ ទៅភ្ជួរស្រែនៅខាងលើ។

ក៖ ចា!

ខ៖ហឹមហើយបានភ្ជួរស្រែស្ទូងហើយ!

ក៖ ចាស

ខ៖ មកភ្ជួរនៅម្តុំក្រោយផ្ទះតាយែកអីនុងណា!

ក៖ ចាស!ចឹងភ្ជួរដីនុងដាំបន្លែឬក៏យ៉ាងម៉េចដែរយាយ?

ខ៖ ចាំមើលកាប់ព្រៃរួច ភ្ជួរដី ស្ទូងស្រូវ!

ក៖ ចឹងនុងស្ទូងស្រូវ?

ខ៖ អឺ! ដាំពោត រួចពីដាំពោតស្ទូងស្រូវ។

ក៖ ចាស!

ខ៖ មានព្រោះផង ស្តូងផង ដកផង!! ហើយមើលនៅកាលនុងមានធំហួ អញ មីគាវ ចឹងហើយ មីគី មីគាវ មិនដឹងថាអ្នកណាទៀតនោះទែ មានគ្នា៥នាក់។

ក៖ ចឹងភ្ជួរសុតតែស្រីៗ?

ខ៖ ស្រីៗ ភ្ជួរទៅម្តងណា!

ក៖ ចឹងចេះតែទៅរួចហើយនៅកាលនុង?

ខ៖ អឺ! ចេះតែទៅហើយ!

ក៖ អូ!...ហើយចឹងភ្ជួរនៅក្នុង១ថ្ងៃបានប៉ុន្នានហិចតាដែរយាយ?

ខ៖ ភ្ជួរចាំមើល នៅចំកែងទួយនោះ ម៉ាព្រឹកបានស្រែ១ ។

ក៖ ចាស!

ខ៖ ហឹម!! រួចនៅខាងជើងនេះស្រីចឹងទៅទប់នង្គ័យយ៉ាងម៉េច!

ក៖ ចាសចឹងចេះតែខំប្រឹងទប់ចឹងទៅយាយ!

ខ៖ ចេះតែគោទាញ!

ក៖ ចឹងដូចថាគេអោយភ្ជួរចឹងដល់ពេលស្មាណាយាយត្រូវឡើងមកវិញ?

ខ៖ ម៉ោង១១

ក៖ចឹងម៉ោង១១ បានមកបាយហេសយាយ?

ខ៖ បាយហេស! បបរ! មានបានហូបអីគេអោយរបបនោះ!

ក៖ ចឹងនៅក្នុងរបបនុងតើគេអោយយាយពិសារអ្វីខ្លះ?

ខ៖ ចាំមើលណាមានបបរពោត!

ក៖ បបរពោត!

ខ៖ អឺ! ហើយដល់១ខ្ទះមានអង្ក៣កំប៉ុង!

ក៖ ហឹម! ដាក់លាយជាមួយនឹងពោតនុងទៅយាយ?

ខ៖ អឺ ជួនអីដាក់លាយ! ជួនអីមានតែពោតទទេរនោះទេ។

ក៖ ចឹងបបរនុង មានបបរពោតលាយជាមួយនឹងអង្កយើងហ្នឹង?

ខ៖ អឺ!

ក៖ចឹងមានម្ហូបអ្វីពិសារជាមួយនុង?

ខ៖ ត្រីចៀនមានត្រីអីចឹង!

ក៖ អូចឹងមានត្រីចៀនអីដែរយាយ?

ខ៖ អើ!

ក៖ ចឹងមានសម្លគេហៅថាសម្លអ្វីដែរយាយ?

ខ៖អឺ…

ក៖ ​គេហៅថាម្ហូបអ្វីគេទៀតយាយ?

ខ៖ សម្លមានតែសម្លម្ជូរ!

ក៖ ចឹងជាម្ជូរត្រកួនឬក៏ព្រលិត?

ខ៖ ម្ជួរត្រកួនឬក៏ព្រលិតចឹងទៅ!!

ក៖ ចាសមានអ្វីគេទៀតយាយ?

ខ៖ មិនដឹងស្អីនោះទេ មានតែត្រកួននុងហើយច្រើនជាគេ។

ក៖ ចឹងយាយដូចថាពិសារបានឆ្អែកដែរយាយ?

ខ៖ អឺ! ដូចជាមិនឆ្អែកនោះទេ នៅក្នុងរបបនុងនោះ។

ក៖ ចឹងអត់ឆ្អែកនោះទេ ចឹងគេប្រើយាយអោយទៅភ្ជួរដីនេះ តើយាយមានកំលាំងដែរឬទេ?

ខ៖ ហីវ!

ក៖ ហីវ!

ខ៖ អឺ!... តែអត់មានថ្លូរនោះទេខ្លាចងាប់!!

ក៖ អ!! ចាស! រួចយាយមានបានអីពិសារក្រៅពីបបរអីហ្នឹង បានអ្វីពិសារទៀត ព្រោះអត់អីពិសារអត់មានកំលាំងនោះទេ ទៅភ្ជួរដីហ៎?

ខ៖ ហឹម

ក៖ ចាសចឹងយាយមានបានអ្វីពិសារទៀតដេស?

ខ៖ អត់នោះទេ!

ក៖ ហឹម! ហើយចឹងដល់ពេលបន្ទាប់មកទៀតតើគេមានបានប្រើយាយអោយធ្វើអ្វីទៀតដេសយាយ?

ខ៖ ហើយបានដល់បន្ទាប់មកទៀតគេបានប្រើអញអោយទៅ កិនអង្ក ជាន់ស្រូវ!!

ក៖ ចឹងមានកិនស្រូវទៀត!!

ខ៖ ជាន់ស្រូវនិងកិនអង្ក!

ក៖ ចាស!

ខ៖ដល់ពេលជាន់អង្កហើយចាំមើលខ្មោចអ៊ីនួនគេមិនយកគាត់ទៅកិនស្រូវ ដល់ពេលអត់ពីអ៊ីនួនចឹងទៅ គេបានបញ្ចូលអញ!! ធ្វើចុងភៅរហូត!!

ក៖ ដល់ពេលយាយជាន់អង្កនៅក្នុង១ថ្ងៃប៉ុន្នានដែរយាយ?

ខ៖ ២០ក្បឿង!

ក៖ ២០ក្បឿង តើមានគ្នាប៉ុន្នាននាក់ដែរយាយ?

ខ៖ គ្នា៣នាក់អី!

ក៖ ចឹង៣នាក់១ព្រឹក២០ក្បឿង?

ខ៖ អឹម!

ក៖ រួចទៅដាក់ផែនការណ៏នុងមានបានធ្វើបានតាមផែនការគេអត់យាយ?

ខ៖ ចេះតែប្រឹងមករហូត!

ក៖ ចឹងបានរួចខ្លួនរហូត!

ខ៖ហឹម!

គ៖ បើសិនជាមិនបាននោះគេមិនយកទៅវ៉ៃចោល!!

ក៖ អឺម! ចឹងបានគេអោយយាយទៅធ្វើចុងភៅហេយយាយ?

ខ៖ ហឹម!

ក៖ ចឹងយាយបានទៅធ្វើចុងភៅ តើមានបានពិសារបានគ្រាប់គ្រាន់ដែសយាយ?

ខ៖ អើ! វាមិននេះអីនោះទេ ស៊ីរបបដូចតែគ្នានុង!

ក៖ ចឹងដូចគ្នាទេ!

ខ៖ ហឹម!

ក៖ ហាក់! ចឹងស្មានតែចុងភៅចឹងទៅគ្រែលោបានគ្រាន់!

ខ៖មិនដឹងជាគ្រាន់អីនោះទេនុង!

ក៖ ហូ!... ចាស

ខ៖ ដូសរបបមកកូន ហើយដូសរបបមកឪពុក!

ក៖ ចាស!!

ខ៖ រួចរបបខ្លួនឯងជួនអីអត់ស៊ីនោះទេ យកមកអោយកូនហើយនិងឪពុក!

ក៖ ចាស!

ខ៖ អោយតែថាគាត់ឆ្អែក!

ក៖ ចាសដល់ពេលរបបប៉ុលពតនុងមកចប់ ចឹងយាយចង់និយាយថានៅក្នុងរបបនុងគេអត់មានអោយជុំគ្រួសារនោះទេ?

ខ៖ ហឹម

ក៖ ហើយចឹងដូចជាកូនអីបានបែកអស់ហើយណ៎យាយ?

ខ៖ បែកអស់ហើយ!

ក៖ ហឹម ចឹងបែកទៅនៅឯឆ្ងាយៗហេសយាយ?

ខ៖ ឆ្ងាយ! ខ្លះទៅប៉ាវាខ្លះទៅ ហើយខ្លះនៅអញចឹងទៅគេយកទៅសម្លាប់នុង។

ក៖ ចឹងដូចជាផ្នែកសំលៀកបំពាក់ណាយាយ! តើកាលនៅក្នុងរបបនុងគេចែកអោយវាឬក៏មានរបស់ខ្លួនឯង?

ខ៖ របស់ខ្លួនឯង!

ក៖ ចឹងគេអត់មានចែកអោយទេ?

ខ៖ ចែកអោយខ្លះដែរ!

ក៖ ចឹងហ៎?

ខ៖ ហឹម

ក៖ ចាស!អូ! ដល់ពេលយាយគេថានៅក្នុងរបបនុងបើសិនជាមានរបស់របរអីគេអោយយកទៅក្នុងសហករមែនឬក៏មិនមែន?

ខ៖ ប្រមូលយកទៅខ្ទេច!!

ក៖ ចឹងយកទៅដាក់នៅក្នុងសហករអស់ហើយ?

ខ៖ ហឹម!ចឹង!

ក៖ ចាស

ខ៖ តាំងពីកង់តាំងពីម៉ូតូ តាំងពីចាន និងតាំងពីឆ្នាំង!

ក៖ ចឹងអស់តែមាន!

ខ៖ ហឹម

ក៖ ចឹងមានទ្រព្យសម្បត្តិប៉ុន្នានគឺប្រមូលយកទៅដាក់នៅក្នុងសហករ?

ខ៖ អឹមនៅក្នុងសហករ

ក៖ ហើយទៅយាយមានទ្រព្យសម្បត្តិអ្វីយកទៅដាក់នៅក្នុងសហករនៅពេលកាលនុង?ដូចជាអ្វីគេខ្លះយាយ?

ខ៖ ចាំមើលណា! មករត់នៅព្រៃទទឹងមកនៅពាមក្នុងណា

ក៖ ចាស

ខ៖ អឹម ផ្ទះនៅឯនុងគេយកអស់!

ក៖ ផ្ទះនៅព្រៃទទឹងហ្នឹង?

ខ៖ អឹម! ៣ខ្នងណា! កាលនៅជំនាន់ប៉ុលពតនោះ ៣ខ្នងណា!

ក៖ ចា

ខ៖ ហើយបានមកនៅពាមក្នុង មកនៅពាមក្នុងនេះបានគេអោយភ្ជួរដីធ្វើអីចឹងណា។

ក៖ ចាស! រួចទៅ បានយាយនៅក្នុងរបបនុង តើដូចថាដេកអីនុង ពេលយាយទៅធ្វើការនៅកន្លែងណាគេអោយយាយទៅសំរាននៅនុងចឹងហេសយាយ?

ខ៖ អត់នោះទេ គេអោយដេកនៅតាមផ្ទះ!

ក៖ ចឹងបានដេកនៅតាមផ្ទះវិញ!

ខ៖ បាននៅផ្ទះ តែក្រោកដឹងពេលដឹងម៉ោង!

ក៖ ចឹងបានជុំកូនដែរហេសយាយ?

ខ៖ ជុំអីបើសិនជាកូនអាពតយកទៅសម្លាប់ចោលអស់ទៅហើយ!

ក៖ ចឹងហ៎យាយ?

ខ៖ ហឹម!

ក៖ ចាសចឹងមកដល់ពេលឥឡូវនេះបានដេកជាមួយនឹងកូនដែលនៅរស់ៗប៉ុន្នាននុងហេស?

ខ៖ អឹម!

ក៖ ចាស!!ចឹងបានដាច់ពីរបបប៉ុលពតនុងមក តើដូចថាស្វាមីរបស់យាយគេយកទៅសម្លាប់ចោលហើយហេសយាយ?

ខ៖ អឹម!

ក៖ ចឹងយាយរកស៊ីអ្វីដើម្បីចិញ្ចឹមកូន?

ខ៖ ដាច់ពីអាពតមកហេស?

ក៖ ចាស!

ខ៖ រកស៊ីលក់!! អើយ!វេទនាណាស់ មកទិញពោត កាត់ពោតអីលក់!

ក៖ ចឹងហ៎!

ខ៖ អឹម!

ក៖ ហើយចឹងទៅធ្វើអ្វីទៀត?

ខ៖​ ណ៎ ពីខាងនោះមករែកដីដាក់កំពង់តាយា នៅព្រែកតាសេង ។

ក៖ ចាស!

ខ៖អឹម នាំមកឡើងពីទូកនៅឯនុងមក បានមកដាក់នៅផ្ទះយាយយឿននេះ។

ក៖ ចាស ហើយយកទៅលក់នៅព្រៃទទឹងហេសយាយ?

ខ៖​លក់នៅព្រៃទទឹង! ឡានជើងតូចនុង!

ក៖​ចាស!

ខ៖ អឹម

ក៖ រហូតមកយាយមានបានបន្ត មុខរបរធ្វើអ្វីទៀត?

ខ៖ រកស៊ីរហូតនុង!

ក៖ ចឹងបានយាយជិតចាស់នេះ យាយធ្វើអ្វីលក់យាយ?

ខ៖ ធ្វើកំប៉េកកំប៉ុកនេះ ធ្វើជ្រក់

ក៖ ធ្វើប្រលិតលក់!

ខ៖ មានធ្វើប្រហិត ធ្វើជ្រក់មមៀនទៅ!! សប់!

ក៖​ចាសមានត្រាំត្រសក់អីដែរចឹងទៅយាយ!

ខ៖ អើ!

ក៖ ចាស! អើយយាយហើយយាយចឹងមកដល់ពេលឥឡូវនេះយាយឈឺធ្វើអត់មានកើតនោះទេ !

ខ៖ អឹរហូតមកដល់ពេលឥឡូវនេះយាយឈឺនុងណាបានយាយដើរមិនរួចធ្វើមិនកើត។

ក៖ ចាស!

ខ៖ ចឹងដើរលែងរួចឡើង៣ទៅ៤ឆ្នាំហើយនេះ!

ក៖ ចឹង!អ

ខ៖ អើ

ក៖ ចាស!ចឹងដូចថាយាយមានគំនិត យោបល់អ្វីដើម្បីផ្តាំផ្ញើដល់កូន ចៅជំនាន់ក្រោយណា? អោយដឹងអំពីអ្វីខ្លះយាយ ហើយឬក៏អោយចេះធ្វើអ្វី?យាយមានមតិយោបល់អ្វីខ្លះដើម្បីផ្តាំផ្ញើដល់កូនចៅជំនាន់ក្រោយណា?

ខ៖ អឺ! មានតែណែនាំ ប្រដៅវាចឹងថា គោរពចាស់ទុំ!! ញាតិសណ្តានអីមកទៀត!! អ្នកជិតខាងណា អោយចេះស្រលាញ់រាប់អាន!

ក៖ ចាស!

ខ៖ ហឹម

ក៖ ហើយចឹងអោយចេះអ្វីគេទៀតយាយ?

ខ៖​ អោយចេះ!

ក៖ ចឹងតើចេះអ្វីគេទៀតយាយ អោយចេះគោរពដូចជាប្រពៃណី!

ខ៖ ប្រពៃណីខ្មែរ!

ក៖ ចាស! ចឹងអោយរៀបអាពាហ៏ពិពាហ៏ចឹងហេស?

ខ៖ អឹម! អោយរៀបអាពាហ៏ពិពាហ៏អីទាំងអស់នុងណាចៅ!

ក៖ ចឹងដូចចាស់គេយ៉ាងម៉េចយាយនំមិន

ខ៖ នំមិនធំជាងនានោះទេ!

ក៖ ចាសចឹងយ៉ាងម៉េចគេទៀតយាយសុំអោយកូនចៅជៀសអោយផុតពីគ្រឿង

ខ៖ អោយកូនចៅជៀសអោយផុតពីគ្រឿងញៀន!

ក៖ ចាសហើយយ៉ាងម៉េចទៀតយាយ?

ខ៖ មិនដឹងម៉េចនោះទេណា!

ក៖ ចឹងអោយគោរព

ខ៖ អោយគោរពសាសនាយើង!!អឹម

ក៖ ចាស! អស់នៅយាយ អស់ហើយហេស?

ខ៖ អស់ហើយចៅ!

ក៖​ចាចឹងចៅសុំអរគុណយាយច្រើនដែរ លះបង់ពេលវេលាមានតំលៃណាយាយ!!ចឹងខ្ញុំសូមថតរូបរបស់យាយ១ប៉ុសនិងបទសម្ភាសហ្នឹង!!

ខ៖ អរគុណចៅ!

ក៖ និងបទសម្ភាសភ្ជាប់ជាមួយដើម្បីយកទៅចង់ក្រង់ អឺ! ជាពង្សប្រវត្តិគ្រួសារនិយាយៗ!

ខ៖ អឹ!

ក៖ គឺយកទៅដាក់នៅគេហៈទំព័ររបស់ខាងសាកលវិទ្យាល័យBYUនៅUSAចឹងតើយាយអនុញ្ញាតអោយចៅយកទៅដាក់នៅលើកគេហៈទំព័រហ្នឹងដែរឬទេ?

ខ៖ អនុញ្ញាត!

ក៖ ចឹងអនុញ្ញាតហេសយាយ?

ខ៖ ចាស!

ក៖ ចឹងចៅសូមជូនពរយាយអោយមានអាយុវណ្ណៈសុខៈពាលៈកុំម្បីឃ្លានឃ្លាតឡើយណាយាយ!!

ខ៖ សាធុ អរគុណព្រះអង្គ !! អោយព្រះអង្គជួយថែរក្សាចៅអោយបានសេចក្តីសុខសេចក្តីចំរើន។

ក៖ ចាសសាធុៗៗ ចាសចឹងចៅជំរាបលាណាយាយ!

ខ៖ ចាស!!